次七夕游松江韻
作者：葉茵
朝代：宋

paragraphs: 謫仙歌洞庭，坡翁賦赤壁。
逢時汗漫游，元不計何夕。
慨慷晞英豪，老大謾悽惻。
矧茲笠澤區，萬頃混空碧。
一葦縱所如，卧虹控秋色。
雲軿駕雙星，銀潢幾經歷。
柳州乞巧文，我欲爲己易。
邂逅竹林賢，胸次小八極。
氣勝棋聲高，量寬酒杯窄。
載笑輕公侯，一閒抵金璧。
多謝簡齋孫，遺詩話平昔。
二雛掖吾旁，對景亦自得。
髣髴真率會，相與鄙肉食。
駐睇芙蕖邊，擬卜子雲宅。
清風繼三高，名利焉能役。
因誇江上人，有此坐中客。